העיתונאי והסופר, יצחק לודן, הוא זוכה פרס מנדלי מוכר ספרים לספרות בלשון יידיש לשנת תשע"א. הפרס, בסכום 18 אלף שקלים, יוענק ללודן על מפעל חייו בתחום המסאות והכתיבה הפובליציסטית ביידיש, ועל תרומתו הרבה לקיומה של עיתונות היידיש במדינת ישראל מזה יותר מיובל שנים. טקס חלוקת הפרס שיתקיים בנוכחות ראש עיריית תל אביב, רון חולדאי, ייערך ב-12 באוקטובר.

לודן נולד בוורשה בירת פולין ב-1924, ולמד ברשת החינוך היהודית הסוציאליסטית מיסודה של הבונד ופועלי ציון. את עושרה של שפת היידיש שאב גם כחניך בתנועת הילדים של הבונד ובתנועת הנוער בה היה חבר. מלחמת העולם השנייה מילטה אותו מעיר הולדתו. הוא נאסר ונכלא בביאליסטוק ומאוחר יותר היה אסיר במחנה עבודה בהרי אורל על הגבול הרוסי. איש מבני משפחתו של לודן, מלבד אחיו, לא שרד את המלחמה.

ב-1948 עלה לישראל וכחמש שנים לאחר מכן החל את דרכו כעיתונאי בשבועון "לעצטע נייעס" ("חדשות אחרונות") אותו ערך מרדכי צאנין. בעיתון זה, שהפך עם הזמן ליומון, כתב לודן חדשות, ביקורות ומאמרי דעה עד לפרישתו ב-1991. ב-1971 שימש כעורך הראשי של ביטאון הבונד "לעבנס-פראגן" ("שאלות החיים"). מסוף שנות ה-90 פרסם מאמרים באופן קבוע בשבועון "פארווערטס" ("קדמה") שרואה אור בניו יורק.